Talle dood ná skietery by moskeeFoto: Francis Vachon/The Canadian Press via AP Ses mense is Sondag dood in ’n skietery by ’n moskee in Quebec, Kanada. Die Kanadese eerste minister, Justin Trudeau, het die skietery as ’n “terreuraanval op Moslems” bestempel. Die polisie in Quebec het intussen bevestig dat minstens agt mense beseer is in die aanval en dat twee verdagtes in hegtenis geneem is. Christine Coulombe, provinsiale woordvoerder vir die polisie, het gesê die oorledenes is tussen 35 en 70 jaar oud. Volgens Coulombe was daar meer as 50 mense in die moskee tydens die aanval. Volgens Quebec se premier, Phillipe Couillard, sal daar Maandag verskeie byeenkomste wees in meegevoel met die oorledenes.